
		Приятели,

			Пред Вас е една книга с коледни рецепти от всички страни-членки на ЕС. На пръв поглед - книга с 28 рецепти. Но всъщност тя носи позитивната енергия и емоционалния заряд на една седемгодишна  уникална партньорска инициатива между неправителствените организации: ИЦ Европа Директно  Стара Загора /Агенция за регионално икономическо развитие, Обществен дарителски фонд, Търговско-промишлена палата, Клуб на работодателя, Ротари клуб, Ротаракт клуб, Интеракт клуб, Иннер Уийл клуб, Лайънс клуб – Aвгуста, Лайънс клуб – Тракия, Зонта клуб, Клуб на виното Дионис, Младежки общински съвет, Екоцентър, Граждански клуб ЛИПА и Младежка банка,

			бизнеса и Професионална гимназия по облекло и хранене “Райна Княгиня” - Стара Загора, благодарение на която се случват Коледните трапези на Обединена Европа.

			Седем  Коледи, в които всички партньори обединяваме усилията и готовността си

			да подадем ръка и да направим добро.

			Седем Коледи, в които споделяме вярата си, че добрите каузи трябва да бъдат подкрепени.

			В знак на благодарност  екипът на информационен център  Европа Директно  Стара  Загора подготви и издаде тази книга! Специална благодарност към екипа на Професионалната гимназия по облекло и хранене  “Райна Княгиня”  - Стара Загора, който винаги е с нас!

			 

			Нека традицията, която заедно създадахме, да пребъде! 

			БЕЛГИЯ

		

		
			КОЛЕДНИ  БИСКВИТИ

			Какви продукти да си набавите?

			Яйца - 2 бр.

			Захар - 1 чаена чаша

			Масло - 1 чаена чаша

			Олио - ½ чаена чаша

			Бакпулвер - ½ чаена лъжица

			Ванилия - 1 бр.

			Брашно - 500 гр.

			Вълшебен коледен прашец

			Как да ги приготвите?

			Замесвате тесто, като половината от него може да оцветите с какао. Разточвате кори с дебелина 0.5 см. Изрязвате различни коледни форми, които може да поръсите със захар, смлени орехи. Печете в умерена фурна. Бисквитките може да слепите с мармалад, шоколад и да се декорират с други елементи за украса, нужно е само коледно въображение. Накрая поръсвате с вълшебен коледен прашец.

			БЪЛГАРИЯ



		
			БАКЛАВА 

			Какви продукти да си набавите?

			 Готови кори - ½

			Орехи - 1 чаена чаша

			Масло - 125 гр.

			Брашно - 1 чаена чаша

			Захар - 1 чаена чаша

			Яйца - 4 бр.

			Бакпулвер - 1 чаена лъжица

			      

			За сиропа:

			Захар - 2 чаени чаши

			Вода - 2 чаени чаши

			Коледен елексир – колкото поеме

			Как да я приготвите?

			Разбивате яйцата заедно със захарта, докато се получи гладък крем. Към него постепенно прибавяте брашното, бакпулверът и смлените орехи. Разбърквате старателно до получаване на хубава плънка за баклавата.

			Намазавате тавичката с масло и нареждате половината готови кори отгоре. Поръсвате ги отгоре с разтопеното масло и обилно с вече приготвената плънка от орехови ядки, яйца, захар и брашно. След това нареждате и останалите готови кори и отгоре ги поръсвате с разтопено масло.

			С остър нож разрязвате баклавата на квадратчета и я поставяте във фурната на 180°C. Печете около 40 минути или докато придобие апетитен загар.

			След като баклавата се изпече, я оставете да се охлади и приготвяте сиропа. В тенджера поставете захарта и водата (не забравяйте коледния елексир) и варете до сгъстяване, като разбърквате до разтопяването на захарта. Залейте с горещия сироп охладената баклава, покрийте с домакинска текстилна кърпа и оставете да престои на студено за една нощ.

			ЧЕХИЯ


			КОЛЕДНИ  ЦВЕТЕНЦА

			Какви продукти да си набавите?

			Масло - 200 гр.

			Пудра захар - 100 гр.

			Жълтъка - 2 бр.

			Брашно - 300 гр.

			Ванилия - 2 бр.

			Клонки от коледната елха

			За украса: 

			Ядки (по избор)

		


		
			Как да ги приготвите?

			От продуктите омесвате меко тесто и го оставете в хладилника за около 30 минути. Направете малки топчета, по 3 едно до друго, така че да се образува цвете. По средата  украсете цветето с ядка (бадем, лешник и др.). Печете на 180 °C за 20 - 25 минути.

			Подредете и украсете с клонки от коледната елха.

			ДАНИЯ



		
			ДАТСКИ ПОНИЧКИ

			Ebleskiver

			    Какви продукти да си набавите?

			Яйца - 3 бр.

			Масло - 125 гр.

			Мляко - 250 мл.

			Брашно - 1½ чаша

			Бакпурвер - 2 супени лъжици

			Захар - 2 супени лъжици

			Сол - ½ чаена лъжица

			Пудра захар

			Масло за печенето

			Няколко коледни усмивки

			Как да ги приготвите?

			Смесвате маслото, млякото, захарта и яйчните жълтъци и ги разбивате добре. В отделен съд смесвате брашното и солта и към тях добавяте сместа с жълтъците. Разбърквате до гладка смес.  След това разбивате белтъците, докато станат пухкави и ги добавяте към сместта. Трябва Ви тиган с неравно дъно. Ако нямате – опитайте със стандартния. Загрявате тигана до умерена температура. Във всяка от вдлъбнатините слагате по ½ ч. л. масло, след което във всяка сипвате по една пълна супена лъжица от тестото. Печете /пържите 2 мин., след което  обръщате и печете /пържите 2 мин. и от другата страна. Накрая сервирайте поничките горещи и поръсени с пудра захар.

			ГЕРМАНИЯ

		

		
			ЩОЛЕН

			Какви продукти да си набавите?

			         Брашно - 450 гр.

			         Краве масло - 225 гр.

			         Краве прясно мляко - 100 мл.

			         Едри светли стафиди - 100 гр.

			Дребни тъмни стафиди - 100 гр.

			         Орехи (смлени) - 150 гр.

			         Настъргана кора от лимон/

			         портокал - 100 гр.

			         Захар - 50 гр.

			         Ром - 70 мл.

			         Пудра захар - 100 гр.

			         Жълтъци - 5 бр.

			         Суха мая - 1 пакет (7 гр.)

			         Сол - ½ чаенa лъжицa

			         Ванилия с коледен прашец -

			         1 пакет

		

		


		
			Как да го приготвите?

			В купа смесвате измитите и отцедени стафиди, настърганата кора от лимон, счуканите орехови ядки и ги заливате с рома. Оставяте съставките да поемат рома за около 10 - 15 мин. След това изсипвате в тенджера и поставяте на котлона като оставяте да кипнат за  4 - 5 мин.

			В отделен съд замесвате рядко тесто от хладното прясно мляко, захарта, маята и 5 с. л. брашно. Като омесите добре тестото, покривате с кърпа и оставяте да втасва на топло място за 15 - 20 мин. След като втаса, към тестото добавяте остатъка от брашното, 125 гр. от маслото (предварително разтопено, но не горещо), както и жълтъците. Омесвате тестото много добре, като при месенето добавяте ванилията с коледния прашец, солта и изстиналата смес от стафидите и ядките. Полученото тесто покривате отново с кърпа и оставяте отново да втасва на топло място за 2 часа.

			Втасалото тесто разточвате на овална кора, като от едната страна прегъвате кората докато покриете половината тесто, а другата страна навивате на руло, така че да покриете прегънатия край. След това постaвяте щолена в тава, покрита с хартия за печене. Покривате с кърпа и оставяте да постои 30 мин. След което печете на предварително загрята на 170°C фурна около час. Ако започне да загаря на повърхността, покривате леко с алуминиево фолио.

			Готовият горещ щолен намазвате последователно с разтопено масло и ¼ от пудрата захар. Повтаряте това докато свършат маслото и пудрата захар.

			ЕСТОНИЯ



		
			КОЛЕДЕН ВЕНЕЦ

			Какви продукти да си набавите?

			         Прясно мляко - 120 мл.

			         Захар или мед - 1 чаена лъжица

			         Пакетче суха мая - 7 гр.

			         Масло - 30 гр.

			         1 жълтък

			         Брашно - 300 гр.

			         1 щипка сол

			За плънката:

			         Масло - 50 гр.

			         Захар - 3 - 4 супена лъжица

			         Канела - 1 - 2 чаена лъжица               	         Коледно въображение - 		         колкото поеме

			Как да го приготвите?

			Разтворете маята в топло, но не горещо мляко, заедно със захарта и оставете да престои на топло място, докато шупне. Разбивате яйцето с маслото, добавяте солта, брашното и шупналата мая. Замесвате тестото с ръце и го слагате в намаслен плик. Оставете го за 1 - 2 часа на топло или го сложете във включена на 30 °C фурна. Смесвате 50-те грама масло със захарта и канелата, докато се получи еднородна смес. Разтягате тестото с ръце на пласт с дебелина 1 см., нанасяте от сместа и навивате на руло. След това разрязвате рулото по дължина, като оставяте горния край неразрязан. Преплитате двете половинки и съединявате краищата така, че да се получи пръстен. Намазвате го с останалата маслено-захарна смес и го печете на 200°C за 20 - 25 минути. В последните 10 минути намаляте температурата до 180°C. След като извадите питката я поръсвате с пудра захар или я намазвате с лимонов сок с разбита в него пудра захар. Украсявате с коледно въображение – колкото поеме.

			ИРЛАНДИЯ

		

		
			СОДЕН ХЛЯБ

			Какви продукти да си набавите?

			4 чаена чаша брашно

			1 ½  чаена лъжица сода

			бикарбонат

			1 чаена лъжица сол

			2 чаена чаша кисело мляко

			Клонки имел

			Как да го приготвите?

			Пресейте брашното заедно със солта и содата. Сипете в него киселото мляко и с вилица намачкайте докато получите грубо тесто. Поставете тестото на плота и само за 30 секунди бързо го доомесете с малко брашно, колкото да го съберете на топка. Сложете топката в тава, покрита с хартия за печене и с нож направете диагонални разрези отгоре. Изпечете хляба в предварително загрята на 200°C фурна за около 40 минути. Извадете го от фурната и задължително го оставете добре да се охлади върху решетка преди да го разрежете. Украсете с клончета имел.

			ГЪРЦИЯ

		

		
			КОЛЕДЕН  ХЛЯБ

			Какви продукти да си набавите?

			За тестото:

			 Масло - 80 гр.

			 Прясно мляко - 150 мл.

			     Мед - 60 гр. (+ 1 супена лъжица за закваската)

			 Махлепи - 1 чаена лъжица

			 Мастика - ½ чаена лъжица

			 Портокалова кора (настъргана) – 2 чаени       	           лъжици

			 Сол - 1 чаена лъжица

			 Суха мая за хляб - 7 гр.

			 Tопла вода - 80 мл.

			 Сушени смокини - 80 гр.

			 Сушени фурми - 80 гр.

			 Стафиди - 80 гр.

			 Орехови ядки, едро нарязани - 120 гр.

			 Орехови ядки (цели половинки) - 5 бр.

			 Брашно - 600 гр. + 30 гр. за плодовете

			 Яйца - 3 бр.

			За глазурата:

			 Глюкоза - 60 гр.

			  Мед - 30 гр.

			  Портокалов сок - 30 мл.

			  Щипка махлепи (подправка, приготвена от смлени ядки, от костилките на специален вид череши „Махалебка“. Подправката има вкус подобен на комбинация от горчив бадем и череша. Използва се предимно в сладкарство и пекарство)

			 маслинови и/или елхови клонки

			Как да го приготвите?

			Първо приготвяте закваска като смесвате водата, 80 грама от брашното и 1/4 чаена лъжица от маята. Покривате и оставяте за 2 часа. Може да приготвите от предната вечер и да оставите на стайна температура за цяла нощ. След като закваската шупне, към нея добавяте останалата мая и 1 супена лъжица мед. Разбъркайте добре и оставете за няколко минути докато на повърхността започнат да се образуват балончета. Почистете фурмите от костилките и заедно със смокините нарежете на ситно. Смесете със стафидите и едро нарязаните орехи. След това овалвате в 30 грама брашно и оставяте настрана. В отделен съд загрявате млякото, 60 грама мед и маслото, докато медът и маслото се разтопят. Премахнете от огъня и към тях добавете  счуканите в хаванче махлепи и мастика. Оставете да се охлади леко. Следващата стъпка е в дълбок съд да смесите закваската, млечната смес, портокаловите кори и малко брашно и да разбъркате добре. Добавете и яйцата едно по едно като предварително ги разбийте с вилица. Следва сместа със сушените плодове и ядките. По малко добавете останалото брашно като замесите меко тесто. Оформете на топка и оставете в намазана с мазнина купа за 40 минути маслинови и/или елхови клонки.

			Сложете тестото върху набрашнен плот и премесете със солта. Месите 5 - 6 минути докато стане еластично, връщате го в купата и покривате за повторно втасване за 40 минути.След това премесете още веднъж с малко брашно и оставете за трето втасване за 30 минути. През това време може да приготвите глазурата. За целта смесете всички съставки и ги загрейте на умерен огън. Оставете сместа да поври 2 - 3 минути, след което махнете от огъня и я оставете на топло място. Фурната се нагрява на 180°C. Отделете малка част от тестото, около 150 грама, а останалата по-голяма част оформете на топка. Поставете я в намазана с мазнина тава, а малкото парче тесто разделете на две равни части. От тях оформете фитили, които се залепят на кръст върху хляба. В края на всеки фитил и в средата където се кръстосват  залепете по една половинка орехова ядка. Накрая намажете с глазура и сложете да се пече за около 45 - 50 минути. Ако се запече бързо на повърхността покрийте с алуминиево фолио. След като хляба се изпече отново се намазва с глазура. Оставете да се охлади, преди да го разрежете. Украсете с маслинови и/или елхови клонки.

			ИСПАНИЯ

		

		
			КАНЕЛЕНИ ЛОДКИ

			Какви продукти да си набавите?

			         Яйце - 1 бр.

			         Захар - 1 чаена чаша

			         Масло - 1 чаена чаша

			         Ванилия - 1 бр.

			         Сода - 1 чаена лъжица

			 Кисело мляко - 3 чаени лъжици

			         Шоколад - 5 супени лъжици

			         Брашно - 300 гр.

			За украса:

			         Шоколад, крем или ядки

			         (по избор)

			         Коледно настроение

			Как да ги приготвите?

			Замесвате тесто от продуктите и така приготвеното тесто го разточвате на дебел лист. Нарязвате го на правоъгълничета, които   прищипвате от двете страни, така че да се образуват лодчици. Изпичате ги на 180 °C, в предварително загрята фурна, докато тестото не порозовее. Вече готовите лодчици пълните с шоколад, крем или ядки. Посипвате обилно с коледно настроение. 

			ФРАНЦИЯ

		

		
			КОЛЕДЕН  БЪДНИК 

			Bûche de Noël 

			Какви продукти да си набавите?

			         Готов блат за торта - 1 бр.

			         Захар - 1/3 чаша

			         Царевично нишесте - 4 супени            	         лъжици

			         Жълтъци - 4 бр.

			        Течна сладкарска сметана - 2 ½   	        чаши

			        Полусладък шоколад - 170 гр.

			        Ванилия - 1 чаена лъжица

			        Коняк - ¼ чаша

			За завършек:

			        Сметана за разбиване - 1 чаша

			        Какао на прах - 1 супена лъжица

			        Коняк - 2 супени лъжици

			        Шоколадови пръчици и коледна 	        топлина - за поръсване

			Как да го приготвите?

			Смесвате в тенджера сладкарската сметана, нишестето и захарта. Разбърквате до получаване на гладка смес. Прибавяте към нея шоколада и продължавате да готвите на тих огън, като не спирате да бъркате, докато шоколадът се стопи напълно и получената смес заври. Отделяте от горещата смес 1 чаша и от нея постепенно добавяте към разбитите жълтъци, като разбърквате добре. Така получената смес връщате обратно в тенджера и бъркате около 1 - 2 минути. Отстранявате тенджерата от котлона и добавяте към сместа коняка и ванилията. След като разбъркате добре, изсипвате получената топла смес върху готовия блат, навивате на руло и оставяте в хладилника да стегне за няколко часа.

			Завършвате бъдника като като разбиете 2 с. л. коняк със сметаната, какото на прах и коледната топлина до получаване на пухкав крем. След това го изсипвате върху стегналия пай. По желание, може да поръсите с шоколадови пръчици.

			ХЪРВАТИЯ

		

		
		


		
			КОЛЕДНО  ШОКОЛАДОВО РУЛО

			Какви продукти да си набавите?

			         Яйца - 10 бр.

			         Захар - 100 гр.

			         Шоколад  200 гр. 

			         За украса се използват шарени  	         пръчици, перлички, парчета    	         шоколад, коледна пудра


			Как да го приготвите?

			Отделeте  жълтъка от  белтъка.Разбийте жълтъците със захарта до побеляване. След това разбивате белтъците на твърд сняг. Изсипете сместа в правоъгълна форма с хартия за печене, като  печете до готовност в умерена фурна. Извадете блата от тавата и навийте с кърпа на руло. Можете да сложите плънка от сладко или гъст крем. След като охладите, гарнирайте с шоколад. Можете да украсите готовото руло с разтопен шоколад и шоколадови пръчици.

[image: ]




















		
			
				[image: ]
			

		

		
			ИТАЛИЯ

		

		
			ПАНЕТОНЕ

			Какви продукти да си набавите?

			 Брашно - 540 гр.

			 Нишесте - 15 гр.

			 Прясно мляко - 200 мл.

			 Яйца - 2 бр. + 2 жълтъка

			 Захар - 150 гр.

			 Мед - 1 супена лъжица

			 Суха мая - 10 гр.

			 Кора от 1 лимон

			 Кора от ½ портокал

			 Лимонов сок - 1 супена лъжица

			 1 есенция ром

			 1 бурбонска ванилия

			 Коняк - 1 супена лъжица

			 Сол - ½ чаена лъжица

			 Масло - 125 гр.

			 Сушени плодове/микс (стафиди, червени боровинки, вишни) - 280 гр.

			      

			 За коледен завършек:

			 Белтък - 2 супени лъжици

			 Пудра захар - 1 чаена лъжица

			 Счукани лешници - 2 супени лъжици

			 Цели бадеми

			 Елхови клонки

		

		


		
			Как да го приготвите?

			Измервате и пресявате брашното. За закваската, затопляте млякото за около 1 минута в микровълнова фурна. В топло мляко разтваряте маята и добавяте 1 с. л. от захарта и около ½ ч. ч. от премереното брашно. Разбърквате и оставяте на топло да втасва, докато се надигне. 

			Разбивате яйцата, жълтъците и захарта в миксер и прибавяте настърганите портокалова и лимонова кора, заедно с меда, лимоновият сок, ванилията, есенцията от ром, конякът и солта. Добавяте и вече надигналата се закваска и разбърквате добре. Прибавяте брашно и омесвате до пълна гладка смес. Прибавяйте мекото масло (затоплено, ако е необходимо) на части с непрекъснато бъркане до пълното му поемане от тестото. Трябва да получите много меко тесто, което почти е невъзможно да се меси с ръце. Прехвърлете го в дълбова намаслена купа, покрийте го и го оставете да втасва до утрояване на обема му. 

			Намажете дъното на формата с масло. Смесете втасалото тесто с приготвения микс от сушени плодове. Поставете тестото на дъното на формата и притиснете, за да заеме хубаво самата форма. Отново оставете да втасва на топло, до удвояване на обема си. След това печете на 180 – 190°C за около 50 - 60 мин. 

			Разбийте 2 с. л. белтък, прибавете нишестето и счуканите лешници и ги разбъркайте добре. Нанесете върху с лъжица върху козунака (около 10 мин след началото на печенето). Оставете фурната на 30°C, докато се надигне, след което отново увеличете на 190°C. Печете около 1 час. След това украсете с елхови клонки.

			КИПЪР

		

		
			ХЛЯБ С МАСЛИНИ

			Какви продукти да си набавите?

			         Бяло брашно - 2 ¼ чаени чаши

			         Суха мая - 2 чаени лъжици

			         Пудра захар - 2 чаени лъжици

			         Морска сол -1 чаена лъжица

			         Хладка вода - 2 чаени чаши

			         Зелен лук - 2 бр.

			         Маслини (разполовени, без  	         костилки) - 1 чаена чаша

			         Прясно мляко - 2 супени лъжици

			         Маслинови и /или елхови

			         клонки.

		


		
			Как да го приготвите?

			Пресейте брашното в голяма купа. Смесете в купа /чаша маята, захарта и солта и залейте с водата, а получената смес изсипете в предварително оформено кладенче в брашното. Разбъркайте до получаването на меко тесто и прехвърлете върху леко набрашнена повърхност. Месете 10 минути като постепенно добавяте останалото брашно, докато се получи меко и еластично тесто. Прехвърлете тестото в намазнена купа и покрийте с фолио. Оставете на топло за около час или докато удвои обема си.

			Загрейте фурната на 190°С. Намазнете голяма тава за печене. Попийте излишната влага от маслините. Натиснете бухналото тесто със свит юмрук и прехвърлете върху набрашнена повърхност. Добавете маслините и нарязания зелен лук. Премесете. Оформете хляба като питка с диаметър около 20 см., поставете върху тавата и намажете с млякото. Печете 35 - 40 минути докато коричката на хляба стане златиста и при почукване се чува кух звук. След това прехвърлете върху решетка и охладете. Преди сервиране украсете с маслинови и/или елхови клонки.

			ЛАТВИЯ

		

		
			КОЛЕДЕН  ХЛЯБ  СЪС СУСАМ

			Какви продукти да си набавите?

			        Брашно - 1 кг.

			        Мая - 20 гр.

			        Сол - 7 гр.

			        Масло - 60 гр.

			        Захар - 50 гр.

			        Сусам за поръсване

			        Бутилка с коледен дух

		


		
			Как да го приготвите?

			Размивате маята с топла вода и в купа я разбивате заедно със солта, захарта, маслото и брашното. Замесвате меко и еластично тесто, което оставяте да втаса. След това го оформяте като хляб и печете на 180 °С до готовност. След изпичането му, го поставете върху метална решетка, за да се охлади. Поръсвате със сусам и пускате коледния дух от бутилката.

			ЛИТВА

		


		
			КОЛЕДЕН ХЛЯБ

			Какви продукти да си набавите?

			        Пакетче суха мая

			        Вряла вода - ¼ чаша

			        Масло - ½ пакет

			        Захар - ¼ чаша

			        Сол - 1 ½ чаена лъжица 

			        Мляко (горещо) - ½ чаша 

			        Вода (студена) - ¼ чаша

			        Яйце (разбито) - 1 бр.

			        Бели стафиди - 1 ½ чаши

			        Маково семе - 1 с. л. и ¼ чаша

			        Брашно - 3 чаши

			        Мед - 2 супена лъжица

			        Клонки коледна елха

		


		
			Как да го приготвите?

			Разтваряте маята във врялата вода. В голяма купа разбивате разтворената мая с масло, захар, сол,  горещото мляко и студената вода. Допълнително, с помощта на дървена лъжица, смесвате яйцето, стафидите и ¼ чашата маково семе до получаване на хомогенна смес. Добавяте брашното и разбивате до получаване на гладко тесто, което ще бъде доста отпуснато. 

			Изсипвате сместта в намазана с мазнина продълговата форма за хляб.

			Покривате с намазнено найлоново фолио и оставате да втаса около 1½ часа. Загрявате фурната до 180 °С и печете 50 - 60 минути. Със затоплен мед, намазвате хляба и го поръсвате с 1 с. л. маково семе. След това връщате хляба във фурната за още 5 минути. Когато е готово го поставете върху решетка, за да се охлади напълно. Украсявате с клонки коледна елха.  

			ЛЮКСЕМБУРГ

		

		
			КОЛЕДНА РЪЖЕНА ПИТА

			Какви продукти да си набавите?

			         Ръжено брашно - 1 кг.

			Мая - 30 гр.

			Сол - 10 гр.

			Олио - 60 гр.

			Щипка захар и коледно 	             	          настроение

			


			Как да я приготвите?

			В дълбока и удобна за месене купа оформяте кладенче от смесеното брашно със солта. Добавяте размитата с топла вода маята, заедно с щипка захар и олиото. Замесвате меко и еластично тесто и го оставяте да втасва около 1 час. Оформяте питата и печете на 180 °С до готовност. След като я извадите я обгръщате с коледно настроение. Питата не се реже. 

			УНГАРИЯ

		

		
			КОЛЕДЕН ХЛЯБ

			Fonott Kálacs 

			Какви продукти да си набавите?

			Суха мая - 4 супени лъжици

			Горещо мляко - 1 чаша

			Захар - 1 чаена лъжичка

			Брашно - 4 чаши

			Сол - ½ чаена лъжичка

			Меко масло (нарязано на    	          парчета) - 1 пакет

			Захар - 1/3 чаша

			Яйца - 2 бр.

			Настъргана кора на 1 лимон

			Стафиди - ½ чаша

			Жълтък (1 бр.) смесен с

			1 супена лъжица мляко

			Коледно въображение

		

		


		
			Как да го приготвите?

			Разбъркайте 1 чаена лъжичка захар и мая в топлото мляко и оставете да се разтвори.

			В голяма купа поставете брашно, сол, бухналата мая, парчетата масло, 1/3 чаена чаша захар, 2 яйца, кората от лимон и стафидите, и разбърквайте, докато се смеси добре. Продължете до получаване на гладка и еластична смес, добавяйки още брашно, ако е необходимо. Поставете тестото в намаслена купа, като обърнете веднъж за омасляване от двете страни или покрийте с намазнено найлоново фолио. Оставете да почива на топло място, докато удвои обема си.

			След втасването на тестото, го поставете върху леконабрашнена повърхност. Разделете го на 3 равни части и оставете да отпочине покрито за около 5 минути. Разточете всяко парче във формата на 3 въжета с дължина около 50 см и ги оформете като плитка върху хартия за печене. Оформете като подпъхнете краищата на плитката и добавите коледно въображение. Покрийте с намазнено найлоново фолио и оставете да набъбне двойно.

			Загрейте фурната до 190 °С. Намажете със смес от яйце и мляко цялата повърхност на плитката. Печете 50 минути.Оставете да почине най-малко 20 минути преди рязане. 

			МАЛТА

		

		
			КОЛЕДЕН СЛАДКИШ С ГРИС

			Какви продукти да си набавите?

			Пакет точени кори - 1 бр.

			Прясно мляко - 1 л.

			Захар - 200 гр.

			Грис - 200 гр.

			Ванилия - 1 бр. 

			Краве масло - 1 бр. /125 гр.

			Малтийски коледни усмивки

		

		


		
			Как да го приготвите?

			Намазвате тавата с олио и нареждате половината от пакета кори, намаслени в мазнина. Приготвяте крем от прясното мляко, захарта, гриса, ванилията и 2 с. л. масло, и го слагате по средата. Печете на 180°С за 20 - 25 минути. Задушавате, нарязвате и преди да сервирате поръсвате с пудра захар. Украсявате всяко парче с малтийски коледни усмивки преди да сервирате. При невъзможност да си набавите – украсявате с Вашите. 

			ХОЛАНДИЯ

		

		


		
			ТИГРОВ ХЛЯБ

			Какви продукти да си набавите?

			За 12 малки хлебчета или два големи:

			         Брашно - около 6 чаени чаши (или  	         колкото е необходимо)

			Затоплено прясно мляко - 1 ч. чаша

			         Хладка вода - ½ чаена чаша

			         Суха мая - 2 супени лъжици

			         Захар - 3 супени лъжици

			         Олио - 4 супени лъжици

			         Сол - 1 супена лъжица

			За коричката:

			         Захар - 2 супени лъжици

			         Олио - 2 супени лъжици

			         Суха мая - 2 супени лъжици

			         Топла вода - 1 чаена чаша

			         Щипка сол

			         Оризово брашно (аз си направих  	         домашно) - 1 ½ чаена чаша

			         Сусамово олио - 2 - 3 капки (по 

			         желание)

			         Вълшебен коледен елексир -

			         2 - 3 капки


			Как да го приготвите?

			В купичка смесвате маята, млякото, водата и захарта и оставяте да шупне. В друг съд слагате четири чаши брашно, олиото и солта и прибавяте към тях шупналата мая. Започнете да замесвате, като посте-пенно прибавяйте още брашно, докато тестото спре да се точи към стените на съда. Изсипете го върху набрашнена повърхност и започнете да месите няколко минути, докато получите хубаво тесто, което не лепне по пръстите ви. Може да добавите още брашно. Готовото тесто оставете да втаса за около час, а след това разделете на части, оформящи желаните от вас по големина питки.

			Оставете питките отново да се надигнат, като през това време можете да приготвите заливката за хрупкавата коричка.  За тази цел съберете всички съставки за заливката в купа и ги  разбъркайте, докато се получи еднородна смес. 

			С готовата заливка намажете хубаво хлебчетата отгоре и ги сложете да се пекат в предварително загрята фурна на около 180°С.

			Когато ги извадите напръскайте с вълшебен коледен елексир.

			АВСТРИЯ

		

		
			ЩРУДЕЛ

			Какви продутки да набавите?

			За тестото:

			         Брашно (тип 700) - 250 гр.

			         Сол - 2 гр.

			         Яйце - 1 бр.

			         Олио - 20 гр.

			         Топла вода - 100 гр.

			За плънката:

			         Галета - 150 гр.

			         Канелена захар - 150 гр.         

			         (захар140 гр + канела 10 гр.)

			         Стафиди - 170 гр.

			         (накиснати в ром)

			         Лимонов сок - 10 мл.

			         Ябълки - 1 кг.         

			         (обелени и нарязани)

			         Щипка коледно настроение

			За поръсване: 

			         Пудра захар

			Как да го приготвите?

			Пресейте брашното в купа и към него добавете останалите съставки за щрудела. Месете до получаване на меко тесто. Направете го на топка и го сложете в купа с олио. Оставете го да престои за 30 минути. 

			Поръсете нарязаните /настърганите ябълки с лимонов сок, за да не потъмнеят, изцедете стафидите и изсипете всички съставки в купа. Разбъркайте добре и започнете приготвянето на щрудела. 

			Пригответе си набрашнена ленена или друга кърпа, на която тестото няма да залепне. Извадете тестото и го поръсете с брашно от всички страни. Разточете го на много тънка кора. Намажете с масло голяма правоъгълна тава и я поръсете с галета. В единия край на кората сложете от плънката и я оформете в продълговата форма. Навийте на руло, с помощта на кърпата, след това завийте краищата като бонбон и ги пънхете под щрудела. С помощта на кърпата го поставете в тавата със загънатата страна надолу, за да не се отвори по време на печенето и го намажете с разтопено масло. Изпечете го в предварително загрятата фурна на 190°С, докато придобие златист цвят. След като щрудела е готов, отново го намажете с разтопено масло и го оставете да изстине. За финал го поръсете с пресятата пудра захар. 

			ПОЛША

		

		
			КОЛАЧКИ

			Какви продукти да си набавите?

			Сирене Филаделфия - 125 гр.

			Меко краве масло - 1 чаена чаша

			Брашно - 500 гр.

			Амоняк - 1 бр.

			Яйца - 2 бр.

			Кисело мляко - 200 гр.

			Коледна покривка



		
			Как да ги приготвите?

			Разбивате яйцата, киселото мляко, амоняка, сиренето и разтопеното масло. Постепенно добавяте вече пресятото брашно. Печете готовото тесто във форми за мъфини, при температура 180 °С. Подреждате върху коледната покривка след като изстинат.

			ПОРТУГАЛИЯ

		

		
			КЕЙК С МЕЛАСА

			Какви продукти да си набавите?

			   Меко масло - 100 гр.

			Захар - 100 гр.

			Сол - ¼ чаена лъжица;

			Яйца - 3 бр.

			Меласа - 320 гр.

			Сода за хляб - 1 чаена лъжица

			Брашно - 350 гр.

			Течна сладка сметана - 120 мл.

			Щипка коледно настроение

			За глазурата:

			Кристална захар - 100 гр.

			Прясно мляко - 60 мл.

			Масло - 1 супена лъжица;

			Пресята пудра захар - 100 гр.

			Мед - 1 супена лъжица

			Сушени лавандулови цветове -

			1 чаена лъжица;

			Виолетова сладкарска боя -    	          1 капка

			Как да го приготвите?

			Разбивате с миксер маслото, захарта и солта докато сместа стане лека и пухкава. Добавяте  щипката коледно настроение, яйцата едно по едно и ги  разбивате докато се усвоят добре. След това добавяте меласата. Смесвате брашното със содата и ги добавяте накрая, като редувате със сметаната. Разбърквате на ниска скорост с миксер или на ръка с шпатула, докато получите  гладко и гъсто тесто. Намажете формата за кейк с масло и изсипете тестото вътре и загладите повърхността. Кейкът се пече 40 минути в предварително нагрята фурна на 180°C. След като го извадите от фурната, оставете във формата за 15 - 20 минути. След това освободете от формата и оставете да изстине напълно.

			Изстиналият кейк се покрива с лавандуловата глазура, която приготвяте по следния начин: слагате на котлона захарта, млякото и маслото да заврат. След като захарта се разтопи, отстранете полученият сироп от котлона и в него добавете меда и лавандуловите цветове. Оставете да изстине за няколко минути. След това добавете пудрата захар и боята. Разбъркайте хубаво глазурата и оставете да се охлади напълно, за да се сгъсти. Ако след това остане прекалено течна добавете още пудра захар до желаната гъстота. Загрята фурна на 175° С за 10 мин., за да е средно изпечено или за 15 - 17 мин., за да е добре изпечено. 

			РУМЪНИЯ

		

		
			КОЛЕДНИ МЪФИНИ

			Какви продукти да си набавите?

			         Яйца - 5 бр.

			         Пудра  захар - 300 гр.

			         Масло - 300 гр.

			         Брашно - 300 гр.

			         Бакпулвер - 1 бр.

			         Ванилия - 1 бр.

			         Клончета от коледната елха

		

		
		
		


		


		
			Как да ги приготвите?

			От всички продукти замесвате тесто, като по желание може да добавите и какао в тестото. Печете във форми за мъфини докато станат готови.  По желание може да сложите плънка от стафиди, шоколад  или плодове. Украсявате с клончета от коледната елха.

			СЛОВАКИЯ

		

		
			КОЛЕДЕН ХЛЯБ 

			Vianočka 

			Какви продукти да си набавите?

			Пакетче суха мая

			Захар - 2 супени лъжици

			Топло  мляко - 1 ½ чаши

			Брашно - 4 ½ чаши

			Захар - ¾ чаша

			Сол - ½ чаена лъжица

			2 големи жълтъка (белтъците  	          запазете за мазане)

			Пакетче меко масло

			Стафиди - ½ чаша

			Кора на ½ лимон (настъргана)

			Филетирани бадеми - ½ чаша

			Щипка вълшебна коледна пудра

		

		


		
			Как да го приготвите?

			В малка купа, смесвате заедно маята с 2 с. л. захар и топлото мляко. Оставете го настрана за 15 минути. В голяма купа смесвате брашното, захарта и солта. Добавяте жълтъците, мекото масло, стафидите, кората от лимон и смесената мая. И замесвате, докато получите гладко и еластично тесто. Прехвърляте в намаслена купа, покривате с намазнено найлоново фолио и оставяте да почине на топло място, докато удвои размера си. Изваждате тестото и месите, докато всички въздушни джобове бъдат премахнати. Разделяте тестото на 3 равни части, покривате го и оставяте да почива още 15 минути. Оплетете нишките и подпъхнете краищата. Поставете върху хартия за печене. Покрийте с намазнено найлоново фолио и оставете до удвояване на обема. Загрявате фурната на 190°С и печете за 30 минути.  След това намаляте топлината до 160°С и леко намазвате хляба с разбития яйчен белтък и поръсвате с бадеми. Изпичате за още 30 минути и след като го извадите го поръсвате обилно с вълшебна коледна пудра, оставяте да се охлади напълно. 

			СЛОВЕНИЯ

		

		
			КОЛЕДНА  ПОГАЧА

			Какви продукти да си набавите?

			Пакетче жива мая (20 гр.)   	          или пакетче суха мая (7 гр.)

			Хладка вода - 250 мл.

			Яйце - 1 бр.

			1 с. л. захар - 1 супена лъжица

			Сол - 1 чаена лъжица

			Олио - 6 супени лъжици

			Брашно - 650 гр. (колкото  	          поеме до средно меко тесто)

			Кашкавал - 200 гр.

			За намазване:

			         Яйце - 1 бр. 

			         Кимион - 1 супена лъжица

			         Щипка вълшебни коледни

			         подправки

		

		


		
			Как да я приготвите?

			Ако ползвате свежа мая, я слагате в топлата вода с 1 с. л. захар и 3 - 4 с. л. брашно, да шупне за около 10 минути. Ако е суха маята, я смесвате в купа с брашно, захар, сол и разбърквате. Добавяте водата и яйцето, замесвате меко еластично тесто, като прибавяте и олиото. Оставяте тестото да втаса, докато удвои обема си. Разстилате втасалото тесто с ръце на кръгла питка, колкото е тавата. Нарязвате го с остър нож на квадрати, без ножът да достига до дъното на тавата. Отново оставяте да втаса за около 30 минути.

			Нарязвате кашкавала на малки тънки квадратчета и във всяко квадратче на тестото, слагате по парче нарязан кашкавал. Намазвате погачата с разбито яйце и по ъгълчетата на квадратчета поръсвате със зрънца кимион. Печете на средна фурна, на 180 °С около 30 - 35 минути, до златист цвят на питата. Изваждате и поръсвате с щипка вълшебни коледни подправки. 

			ФИНЛАНДИЯ

		

		
			КАНЕЛЕНИ ОХЛЮВИ

			Какви продукти да си набавите?

			 Яйце - 1 бр.

			 Масло - 50 гр.

			 Захар - 50 гр.

			 Прясно мляко (хладко) - 100 мл.

			 Суха мая за хляб - 1 чаена лъжица

			 Брашно - 250 гр.

			 Щипка сол 

			 Канела - 3 супени лъжици

			 Захар за поръсване -

			 3 супени лъжици;

			 Звънче от шейната на

			 Дядо Коледа.

		

		[image: ]


		
			Как да ги приготвите?

			Изсипвате маята в затопленото мляко и докато се разтвори, разбивате яйцето със захарта и маслото. Прибавяте разтворената мая, заедно с щипка сол и замесвате меко тесто. Разточвате тестото на блат с дебелина 0.5 см. Поръсвате го със захарта и канелата и го навивате на руло. Нарязвате го на дискове, всеки с дебелина 1 см. и ги нареждате хоризонтално в намаслена тава. Оставете ги да втасат около час, след това ги изпечете в предварително загрята фурна на 180 °С. Докато са все още топли ги поръсвате със захар. Украсявате в красив съд със звънчето от шейната на Дядо Коледа.

			ШВЕЦИЯ

		

		
			РЪЖЕН ХЛЯБ

			Какви продукти да си набавите?

			 Ръжено брашно - 150 гр.

			 Фини овесени ядки - 250 гр.

			 Сусам - 100 гр.

			 Слънчогледови семки - 50  гр

			 Тиквени семки - 50 гр.

			 Ленено семе - 20 гр.

			 Олио - 6 супени лъжици

			 Морска сол - 2 чаени лъжици

			 Студена вода - 300 мл.

			 Шведски коледни снежинки


			Как да го приготвите?

			Смесвате брашното с останалите сухи съставки. Добавяте водата и олиото и омесвате тестото върху набрашнена повърхност, докато стане еластично. Разточете тестото на тънко (4 мм) върху хартия за печене и с нож нарежете на правоъгълни парчета. Фурната се нагрява на 250°С и тестото се пече около 7 минути. След това намалете  градусите на 200°С и допечете хляба за още около 20 - 25 минути. След като се изпече, извадете хляба от тавата и го оставете да се охлажда върху решетка. Поръсете с шведски коледни снежинки, при липса – с коледно настроение. 

			ОБЕДИНЕНО КРАЛСТВО

		

		
			ШОКОЛАДОВИ КОЛЕДНИ РОМБОВЕ

			Какви продукти да си набавите?

			 Натурален шоколад  -  125 гр.

			 Масло - 125 гр.

			 Белтъци  - 2 бр.

			 Какао на прах - 1 супена лъжица;

			 Брашно - 125 гр.

			 Нишесте - 50 гр.

			 Пудра захар - 50 гр.

			 Ванилена захар - 30 гр.

			 Коледен уют - колкото поеме


			Как да ги приготвите?

			Пресявате брашното заедно с нишестето, пудрата захар, ванилената захар и какаото в удобен съд за месене. Оформяте кладенче и добавяте омекналото масло, нася шоколад и разбитите белтъци. Замесвате гладко тесто, което оформяте като блат и го изпичате в предварително загрятата фурна на 175 °С. След изпичането му, изрежете ромбчета, които слепвате с шоколад или друг пълнеж. Накрая глазирате с разтопен шоколад. Украсявате в красив съд с коледен уют.

